৩০ জুন ২০১৫
পঞ্চম  দিন: নুব্রা উপত্যকা
আমাদের আজকের গন্তব্য দেড়শ কিলোমিটার উত্তরে কারাকোরাম পর্বতশ্রেণীর পাদদেশে-র এক মরু-উপত্যকা (প্রায় ১২০০০ ফুট)। নুব্রা উপত্যকার আকর্ষণ অনেক। এক তো সমুদ্রপৃষ্ঠ থেকে প্রায় ১১০০০ ফুট উচ্চতায় বরফের রাজত্ব হওয়ার বদলে এখানে ছাই-রঙা মরুভূমি। এছাড়া দুই-কুঁজওয়ালা বিরল প্রজাতির উট এবং হিমালয় পর্বতশ্রেণীর শেষ প্রান্ত ও কারাকোরাম পর্বতশ্রেণীর শুরুর অংশটি এক নজরে চাক্ষুষ করা যায়। এ সবের উপরে নুব্রা পৌঁছানোর পথে যান-চলাচলের পৃথিবীর সর্বোচ্চ গিরিপথ খারদুং-লা টপকানো।
লেহ শহর থেকে উত্তরে যে বরফ-চূড়ার পাঁচিল দেখা যায় সেটি-ই খারদুং পর্বত, মাত্র ৫০ কিলোমিটার দূরে। চড়াই ওঠার মুখে ছোট্ট জনবসতির নাম সাউথ পুল্লু। আছে সেনা ছাউনিও। জানা গেল খারদুংলা পার হয়ে ওধারে বেশ নীচে পুল্লুর অপর প্রান্ত, নর্থ পুল্লু। খারদুং-লা-কে পৃথিবীর সর্বোচ্চ মোটর-পথ (৫৬০২ মিঃ বা ১৮৩৮০ ফুট)বলে আমাদের এই দাবি কতদূর সত্যি সে, বিষয়ে প্রশ্ন চিহ্ণ উঠতে শুরু করেছে বেশ কিছু কাল ধরে। কিছু অসমর্থিত তথ্য বলছে চিন অধিকৃত তিব্বতে বেশ কিছু গিরিপথের উচ্চতা ৫৬০০ মিটারের বা তারও বেশি। বিতর্ক যাই হোক, ভারত-ভূমিতে খারদুংলা সর্বোচ্চ।
 
প্রথম পর্বে, লেহ পৌঁছনোর রোমাঞ্চকর অভিজ্ঞতার কথা জানতে CLICK করুন এখানে
গিরিপথের আনাচে কানাচে... ১
 


খারদুংলায় মোটরবাইক বাহিনী

 
আমরা ক্রমশ উপরে উঠতে শুরু করেছি, পথের ধারে পাহাড়ের পাথুরে ঢাল পুরু বরফে মোড়া। গাড়ির চাকায় গুঁড়িয়ে যাওয়া বরফে পথে জলের ধারা নেমেছে। ছোট বড় জল-কাদা ভরা গর্তের উপর দিয়ে নাচতে নাচতে গাড়ি চলেছে। উল্টোদিক থেকে কোনও গাড়ি এলে অতি সন্তর্পণে পাশ দেওয়া। মিলিটারি বা জরুরি রসদ-বাহী ট্রাকের সারি এসে পড়লে তো কথাই নেই। সীমান্ত-সড়ক বিভাগের বুলডোজারগুলি এই জুন মাসেও অবিরাম বরফ সরিয়ে চলেছে।
লেহ শহর ছেড়ে আসার দু-ঘণ্টার মধ্যেই পৌঁছে গেলাম খারদুংলা। এখানে বাতাসের চাপ বেশ কম। যাত্রীদের ২৫-৩০ মিনিটের বেশি সময়-কাটানো মানা। রয়েছে একটি ছোট্ট রেস্তোঁরা, সেনা বিভাগের কয়েকটি গুমটি। একটি বোর্ডে খারদুংলার কথা ফলাও করে লেখা। তার সামনে দাঁড়িয়ে ছবি তুলতে বাকি রাখছেন না কেউই। মোটরবাইকে স্বদেশী ও বিদেশী অনেক পর্যটক চলেছেন এই উত্তুঙ্গ গিরিপথে। সাইকেলে প্যাডেল ঘুরিয়েও চলেছেন অনেকে। রোমাঞ্চ খুঁজতে মানুষ কত কী-ই না করে!


বোর্ডের সামনে ছবি তোলার হিড়িক

 
খারদুংলা থেকে ১৪০০০ ফুট নীচের উপত্যকায় নেমে আসার পরে দেখা মিলল নর্থ পুল্লু-র। এখানকার হিমবাহ থেকে উদ্ভূত একটি জলধারার দেখা পাওয়া গেল। বৃষ্টি বিরল এখানকার হিমবাহ থেকে বেরিয়ে আসা জলধারা, দেখতে দেখতে ছটফটে নদীর চেহারায় পাল্টে গেল। নুব্রা উপত্যকা পৌঁছানোর গতিপথে আরও অনেকগুলো শাখা নদী এসে মিশেছে তাতে। স্থানীয়রা এটিকে নুব্রা নদী বলে উল্লেখ করে। নর্থ পুল্লু থেকে বেরিয়ে গাড়ি-পথ দুই পাহাড়ের মধ্যেকার সমতলে নেমে গেছে। পাথর-ধোয়া নুড়িকণা ক্রমে বালুতে পরিণত হয়ে এক বিশাল রুক্ষ সমতলের জন্ম দিয়েছে, যা প্রস্থে প্রায় তিন কিলোমিটার, কোথাও কোথাও আরও বেশি। পুব দিকের হিমালয়ের কোল ছেড়ে, বালু উড়িয়ে আমাদের বাসগুলি পশ্চিম প্রান্তের কারাকোরামের গা-ঘেঁষা পথ ধরল। আরও দশ কিলোমিটার পথ পার হয়ে দেখা মিলল কিছু বসতির। বাঁ দিকের পাহাড়ের গায়ে গুম্ফা, প্রাচীন বাসস্থান ও একটি টিলার ওপরে বিশাল বুদ্ধ মুর্তি, যার বয়স এখনও কুড়ি পেরোয়নি।
ঘড়ির কাঁটায় বেলা প্রায় দেড়টা, আমরা নুব্রা উপত্যকার ডিসকেট শহরে পৌঁছে গেলাম।
লাদাখের দু’টি বিখ্যাত হ্রদের বিবরণ রয়েছে দ্বিতীয় ভাগে, জানতে CLICK করুন এখানে
গিরিপথের আনাচে কানাচে... ২
 


নুব্রা উপত্যকার বালিয়াড়ি
 
লাঞ্চ সেরে অল্প বিশ্রাম নিয়েই সবাই বেরিয়ে পড়লাম ডিসকেটের জোড়া-কুঁজের উটের সঙ্গে দেখা-সাক্ষাৎ করার জন্য। পাঁচ কিলোমিটার দূরে ওদের আড্ডা। বালু-প্রান্তরে যেখানে আমরা বাস থেকে নামলাম, সামনে দিয়ে কুল কুল করে ফুট-ছয়েকের একটি অগভীর ক্ষীণ স্রোতা বয়ে চলেছে, তার উপর কাঠের পাটা বিছিয়ে পারাপার। একটি পাথুরে ঘরে পর্যটকদের জন্য কফি-শপ্ খোলা হয়েছে। ডান দিকে, সামান্য পূবে উটের সহিসেরা পর্যটকদের জন্য অপেক্ষায় রয়েছে। ইতিমধ্যে কোথা থেকে ঘোলাটে মেঘেরা আকাশ ঘিরে ফেলেছে। যদিও এখানে বৃষ্টি অতি বিরল। কিন্তু আজ গুঁড়ি গুঁড়ি বৃষ্টিতেই আমাদের ভ্রমণ সারতে হল।
এক দঙ্গল উট, বালু-ঢিপিতে পর্যটকদের অপেক্ষায় বসে বসে ভিজছে। কাছেই একটি সাদা তাঁবু-তে লাদাখী লোকশিল্পী-রা নাচ-গানের প্রস্তুতি নিচ্ছিল। বৃষ্টির ভ্রুকুটি সেই প্রয়াসেও কার্যত জল ঢেলে দিল। বৃষ্টির একটু বিরতি হতেই উৎসাহীরা উটের পিঠে উঠে পড়েলেন। ধূসর বালুরাশিতে সাত-আটটি উটের সারিবদ্ধ পরিক্রমা ভারি দৃষ্টিনন্দন।
এরপর গাড়ি ফিরে চলল ডিসকিট শহরের দিকেই। শহরের প্রবেশ পথের বাঁ-দিকের টিলার মাথায় বছর পনের-ষোল আগে স্থাপিত হয়েছে এক বৌদ্ধ স্তুপ। পিচমোড়া পথে গাড়ি টিলার উপর উঠে এলো ৫ মিনিটে। বিশাল বুদ্ধমূর্তি-র সামনে বাঁধানো চাতাল। টিলার উপর থেকে নুব্রা উপত্যকার অনেকটা দেখা যায়— ছাই-রঙা বালুভূমি ঘিরে রেখেছে কারাকোরাম ও হিমালয়ের পশ্চিম প্রান্তসীমার কিছু পাহাড়। তাদের চূড়ায় চূড়ায় বরফের মুকুট। অসাধারণ দৃশ্যপট, তবে আজ নীল আকাশ ঘোলাটে মেঘে ঢাকা বলে চারপাশ খানিক মৃয়মাণ।
 

পাহাড়ের উপর  থেকে ডিসকিট শহর

খারদুংলা ও নুব্রা উপত্যকার আরও ছবি দেখতে এখানে CLICK করুন
মেঘাচ্ছন্ন বালিয়াড়ি